Ole Chr M Kvarme

Takketale, Rådhuset 3 sept 2017

Ordfører, ærede forsamling!

I sin tid sang Barbara Streisand: ”People, people who need people, are the luckiest people in the world.” Det er tid for å takke alle dere jeg har vært avhengig av og har hatt lykken av å samarbeide med.

Først varm takk til ordfører Marianne Borgen, Rådhuset og Oslo kommune for denne mottakelsen og godt samarbeid gjennom mange år. Takk også til andre offentlige institusjoner: det kongelige slott, Storting og regjering, fylkesmannen for Oslo og Akershus, og ordførerne i Asker og Bærum.

I en tid med endringer i forholdet stat-kirke, takker jeg de to instanser som har ledet omstillingen: Kirkerådet og kirkeavdelingen i regjeringskontorene. Takk for tett samarbeid og flotte styringssamtaler gjennom 19 år. Takk til Bispemøtet, et frodig kollegium, ikke alltid like regjerlig, men med preses Helga som klok, kreativ og samlende leder.

I vårt kulturelle og religiøse mangfold har jeg vært opptatt av en kirkevisjon som er større enn bare Den norske kirke. Takk for økumenisk velvilje: til Norges Kristne Råd og dets flerkulturelle nettverk; Metodistkirken og vårt Nådens fellesskap; til den katolske kirke med med biskop Bernt, dens kommuniteter, store menigheter og vår katolsk-luthersk samtalegruppe; til Bønn-for-Oslo med bl.a. Misjonsforbundet, Filadelfia, Storsalen og nye evangeliske menigheter. Takk også til Bibelselskapet som lot meg utfolde et økumenisk bibelengasjement både her hjemme og internasjonalt.

Misjon og dialog har vært en nerve i mitt liv. Takk til Israelsmisjonen for rike år i Israel som åpnet våre hjerter for kristne søsken, jøder og muslimer der. Varm takk til synagogen i Oslo for vennskap og fellesskap, til Islamsk Råd og muslimske ledere for samarbeid og givende dialog. I denne takken inngår også Mellomkirkelig Råd, Samarbeidsrådet for tro og livssyn, Kirkelig Dialogsenter, Areopagos og misjonsorganisasjonene så vel som den katolske organisasjonen Sant’ Egidio med sentrum i Roma.

Sant’ Egidios vennskap med fattige førte meg for ti år siden inn i en omvendelsesprosess med tanke på fattiges og fremmedes plass i den kristne kirke. Takk til diakonale institusjoner, organisasjoner og medarbeidere som ivaretar dette og bidrar til kirkens nærvær der nøden er størst. Denne takk gjelder også NOAS og Antirasistisk Senter i møte med romfolk, flyktninger og asylsøkere.

Evangeliet skaper kultur, og denne kultur formidler evangeliet. Det har jeg fått erfare under Oslo internasjonale kirkemusikkfestival, og det utfoldes et rikt kirkemusikalsk liv i vår by. Her står Domkirken i en særstilling: takk til stab og frivillige, til Domkoret og øvrige kor, og de to domprostene disse årene.

Bispedømmekontoret har en herlig stab. De har fylt ut mine mange svakheter og vært en kilde til daglig glede. I Bispedømmerådet har vi aldri lagt skjul på uenighet i ærlige diskusjoner. Men vi har stått sammen og gitt retning – til en kirke som er levende, nær og tilgjengelig med Jesus Kristus i sentrum.

Takk til proster og medarbeidere i menighetene, til menighetsråd og kirkelige fellesråd, til Presteforeningen og TeoLOgene. Nå har stiftsdirektør og kirkeverger har dratt i gang et arbeid for en mer fremtidsrettet organisasjon i bispedømmet. Lykke til! Både i Feltprestkorpset og Døveprostiet ser nytt som vokser frem.

Viktigst er livet i menighetene. Jeg har hatt gleden av å se hvordan trosopplæringen bærer frukt. I dag kommer barn, unge og voksne til kirke uken gjennom. Ved visitaser og besøk har jeg møtt levende menigheter som gir håp for morgendagens kirke, og jeg blir betatt av unge som sier: ”Kirken er vårt fristed.” Takk til utdanningsinstitusjonene for den rekruttering de bidrar med.

Så til slutt: en hjertens takk til min familie, Ingjerd og venner som har stått med og gitt oppmuntring. Ingjerd har lest det meste jeg har skrevet, analytisk, kritisk, og aldri gått trett.

Bispekorset jeg bærer, skal nå gis til min etterfølger. Det ble også båret av Gunnar Stålsett og Andreas Arflot. Takk for deres for raushet mot etterfølgeren. Derfor sier jeg også: Be til Gud for de tre som nå skal vektes av Kirkerådet, og ta imot den valget faller på, med takk og glede. Tider skal komme og slekt følge slekters gang. Men aldri forstummer tonen fra himlen i vår pilgrimssang.

Da Jesus var stått opp, sa engelen til disiplene: ”Han går foran dere til Galilea. Der skal dere se ham.” Det er også min forventning og takk ved dette veiskille: Der vi går, har Jesus gått i forveien. Der vi kommer, skal vi få se ham. Må Gud velsigne Oslo bispedømme og deres vandring videre.